Egy szó megváltoztat mindent

Több mint húsz évszázadon keresztül egy szent irat félreértett szavai majdnem mindenkit megtévesztettek és összezavartak. A történelem során csak nagyon kevesen ismerték föl, hogy ezek a szavak egy rejtvény alkotórészei. Amint fölfeded a rejtélyt, egy új világ tárul a szemed elé.

A Varázslatban Rhonda Byrne a világ elé tárja ezt az átalakító erejű tudást, majd egy 28 napos, varázslatos utazás során megtanítja, hogyan alkalmazd a mindennapjaidban.

Nem számít, ki vagy, nem számít, hol vagy, nem számít, milyenek a jelenlegi körülményeid, A Varázslat meg fogja változtatni az egész életedet!

A fordítás az alábbi kiadás alapján készült:
Rhonda Byrne / The Magic

Atria Books, a Division of Simon & Schuster, Inc., 2012

www.thesecret.tv

Fordította: Cziczelszky Judit

Szerkesztette: Besenyő Viktória

Copyright © Making Good LLC., 2012

A TITOK és A Titok logó a Creste LLC. által jegyzett védjegy

Hungarian translation © Cziczelszky Judit, 2012

Hungarian edition © Neemtree Corporation AG, 2014

Artwork concept and art direction by Nic George for Making Good LLC.

Book layout and design by Gozer Media P/L (Australia), www.gozer.com.au, directed by Making Good LLC.

Interior photography by Raphael Kilpatrick, directed by Making Good LLC.

Minden jog fenntartva.

A könyv – a kiadó írásos jóváhagyása nélkül – sem egészében, sem részleteiben nem sokszorosítható vagy közölhető, semmilyen formában és értelemben, elektronikus vagy mechanikus módon, beleértve a nyilvános előadást vagy tanfolyamot, a hangoskönyvet, bármilyen internetes közlést, a fénymásolást, a rögzítést vagy az információrögzítés bármely formáját.

A könyvben olvasható információk csupán tájékoztató jellegűek, nem pótolják egyetlen egészségügyi probléma diagnózisát, kezelését, egyetlen pénzügyi terv elkészítését sem. Nem helyettesíthetik a képzett egészség- vagy pénzügyi szakemberrel folytatott konzultációt. E könyv tartalma csupán segítséget nyújt egy egészség- vagy pénzügyi szakember által előírt ésszerű és felelős kezelési programhoz. A szerző és a kiadó semmiféle felelősséget nem vállal a könyv tartalmának félreértelmezéséért vagy téves alkalmazásáért.

ÉDESVÍZ KIADÓ, BUDAPEST

Felelős kiadó Novák András igazgató

Főszerkesztő és műszaki vezető Melher Viktor

ISBN 978-963-529-223-3 (EPUB)

ISBN 978-963-529-224-0 (MOBI)

Elektronikus verzió

„Így az egész világ dicsősége a tiéd lesz.”

SMARAGDTÁBLA (Kr. e. 5000–3000 körül)

Neked ajánlom

Szeretném, ha A Varázslat egy új világ kapuját nyitná
meg előtted, és örömöt vinne teljes létezésedbe.

Ezt kívánom neked
és a világnak.

Köszönetnyilvánítás

Amikor leülök, hogy belekezdjek egy új könyv megírásába, az alkotás mindig örömteli, de magányos folyamatnak indul; ilyenkor csak én vagyok, és az Univerzum. Aztán a kör fokozatosan tágulni kezd, és egyre több és több embert foglal magába, akik mind hozzáadják tudásukat és lelkesedésüket, míg végül azon kapom magam, hogy egy új könyvet tartok a kezemben. Szeretnék most köszönetet mondani azoknak az embereknek, akik beléptek A Varázslat megalkotásának egyre táguló körébe, és lehetővé tették, hogy ez az üzenet eljusson hozzád.

Köszönöm, köszönöm, köszönöm: a lányomnak, Skye-nak, aki fáradhatatlanul dolgozott mellettem szerkesztőként; Josh Goldnak, aki tudományos ismereteivel és kutatási tapasztalataival segített, hogyan ötvözzem a tudomány felfedezéseit a vallásos szövegekkel. Köszönöm a szerkesztőmnek, Cindy Blacknek a Beyond Wordstől, hogy olyan gyakorlatiasan állt a munkájához, és elhalmozott építő kérdésekkel. Sokat segített, hogy jobb író váljon belőlem. Köszönet Nic George-nak a kreatív munkáért; a könyv belső grafikái és a borító egyaránt csodálatosan tükrözik a varázslatot.

Köszönet a Gozer Media munkatársainak, Shamus Hoare-nak és Carla Thorntonnak a grafikák véglegesítéséért és a könyv tördeléséért. Köszönet A Titok csapatának, akik most is mellettem álltak és segítettek, hogy egy új könyvvel ajándékozhassam meg a világot; különösen Jan Child nővéremnek, aki az egész kiadói csapatot vezeti; Andrea Keirnek, aki a mi hatalmas kreatív csapatunkat terelgeti, valamint Paul Harringtonnak és Glenda Bell nővéremnek, akik Raphael Kilpatrick fotóssal karöltve elkészítették a könyv varázslatos képeit. Köszönet a Titok-csapat további tagjainak az értékes háttérmunkáért: Don Zycknek, Mark O’Connornak, Mike Gardinernek, Lori Sharapovnak, Cori Johansingnak, Chye Lee-nek, Peter Byrne-nek és Hayley lányomnak.

Köszönet, köszönet, köszönet kiadóimnak, az Atria Booksnak, a Simon & Schusternek és munkatársaiknak. Carolyn Reidy, Judith Curr, Darlene DeLillo, Twisne Fan, James Pervin, Kimberly Goldstein, Isolde Sauer – hálás vagyok, hogy ilyen csodálatos emberekkel dolgozhattam.

Köszönöm, köszönöm, köszönöm Angel Martin Velayosnak spirituális útmutatását, szeretetét és bölcsességét; Pauline Vernon nővéremnek, legkedvesebb barátaimnak és családomnak pedig azt, hogy a munkám során mindvégig buzdítottak és támogattak. És mély hálát érzek az elmúlt évszázadokban élt nagyszerű emberek iránt, akik felfedezték és írásba foglalták az élet igazságait, így mi is felfedezhetjük azokat magunknak, épp a legjobbkor – egy olyan sorsfordító korszakban, amikor a szemünk látni, a fülünk hallani kezd.

Te hiszel a varázslatban?

„Akik nem hisznek a varázslatban, nem is fogják soha átélni.”

Roald Dahl (1916–1990)
ÍRÓ

Emlékszel még, milyen volt, amikor gyermekként őszinte rácsodálkozással és teljes ámulattal szemlélted a világot? Az élet varázslatosan érdekesnek tűnt, és a legkisebb dolgok is jóleső izgalommal töltöttek el. Lenyűgözve nézted a zúzmarát a fűszálon, a lepkét, ahogy a szárnyaival verdes, vagy a sok különös színű és formájú levelet meg követ a földön.

Teljes izgalomba jöttél, amikor kiesett az első fogad, hiszen ez azt jelentette, hogy aznap éjjel meglátogat a Fogtündér. Hatalmas lelkesedéssel számoltad vissza a napokat karácsonyig. Jóllehet fogalmad sem volt, hogy jut el a Mikulás minden gyerekhez egyetlen éjszaka alatt, mégis biztos voltál benne, hogy sosem hagy cserben.

A rénszarvasok repültek, a kertet tündérek népesítették be, a háziállatokat családtagként kezelted, a játékoknak megvolt a maguk személyisége, az álmok valóra váltak, te pedig felértél a csillagokig. A szíved tele volt örömmel, a fantáziád nem ismert határokat, és tudtad, hogy az élet varázslatos.

Gyermekként a legtöbben átéltük azt a tökéletes állapotot, amikor minden jó, minden nap új izgalmakat és kalandot tartogat, és az egész élet olyan varázslatos, hogy semmi sem ronthatja el az örömünket. Csakhogy miközben felnőttünk, a felelősségek, a problémák és a nehézségek fokozatosan maguk alá gyűrtek bennünket, és elvesztettük illúzióinkat. A varázslat, amelyben valaha hittünk, szertefoszlott, köddé vált. Ez az egyik ok, amiért mi, felnőttek, annyira szeretünk gyerekek társaságában lenni. Hiszen olyankor újraélhetjük ezt a régi érzést, még ha csak néhány röpke pillanatra is.

Én azért vagyok itt, hogy elmondjam neked: a varázslat, amelyben gyermekként hittél, igaz, a felnőttek illúzióvesztett nézőpontja pedig hamis. Az élet csodája valós – éppannyira, mint te magad. Sőt, az élet sokkal varázslatosabb, mint azt valaha gyermekként gondoltad – sokkal lélegzetelállítóbb, sokkal csodálatra méltóbb és sokkal izgalmasabb, mint amit valaha tapasztaltál. Ha tudod, mit kell tenned, hogy működésbe hozd a varázslatot, álmaid életét élheted. Amikor ez sikerül, nem érted majd, hogyan adhattad fel valaha is, hogy higgy az élet csodájában.

Lehet, hogy repülő rénszarvasokat nem fogsz látni, azt azonban megígérhetem, hogy igenis tapasztalsz majd olyan dolgokat, amelyekre mindig is vágytál. Olyan dolgok valósulnak majd meg a szemed előtt – hirtelen, szinte a semmiből –, amelyekről már nagyon régóta álmodoztál. Nem tudod majd pontosan, hogyan került minden a helyére, hogy valóra váltsa az álmodat, a varázslat ugyanis a láthatatlan dimenziókban működik – és épp ez benne a legizgalmasabb!

Készen állsz, hogy újra megtapasztald a varázslatot? Kész vagy rá, hogy ismét eltöltsön az a csodálat és izgalom, amit gyermekként éreztél? Akkor hát készülj a varázslatra!

Ez a mi közös kalandunk kétezer évvel ezelőtt kezdődött, amikor óriási életbölcsességet rejtettek el egy szent szövegben…

Egy nagy rejtély feltárul

A következő részlet a Szentírásból, Máté evangéliumából származik. Az évszázadok során nagyon sokan próbálták megfejteni; sokaknak nem sikerült, és sokan félreértelmezték.

„Akinek van, annak még adnak, hogy bőségesen legyen neki. De akinek nincs, attól még azt is elveszik, amije van.”

El kell ismernünk: amikor először olvassuk a fenti mondatot, igazságtalannak tűnik. Olyan, mintha azt állítaná, hogy a gazdagok még gazdagabbak, a szegények pedig még szegényebbek lesznek. Van azonban egy rejtvény ebben a mondatban; egy rejtély, amelyet fel kell fedni. És akinek ez sikerül, az előtt egy új világ kapuja nyílik meg.

A rejtély megfejtése pedig, amely oly sokak előtt évszázadokon át ismeretlen maradt, nem más, mint egyetlen ki nem mondott, le nem írt szó: hála.

„Akinek van hálája, annak még adnak, hogy bőségesen legyen neki. De akinek nincs hálája, attól még azt is elveszik, amije van.”

Egyetlen rejtett szó felfedésével a rejtélyes és látszólag érthetetlen szöveg máris kristálytisztává válik. Kétezer éve, hogy ezeket a szavakat lejegyezték, de ma is éppannyira igazak, mint egykor voltak: ha nem szánsz időt arra, hogy hálás légy, akkor nem várhatsz többet, és még azt is elveszíted, amid van. A varázslat ígérete pedig, amely a hála által válik valóra, a következő szavakban rejlik: ha hálás vagy, még többet kapsz, és bőség lesz a jutalmad!

A Koránban szintén megjelenik a hála ígérete:

„És emlékezzetek arra, amikor a ti Uratok kihirdette: ’Bizony, ha hálásak vagytok, még több kegyet fogok tanúsítani irántatok. Ha azonban hálátlanok vagytok – bizony, az én büntetésem szörnyű!’”

Nem számít, milyen vallást követsz, vagy egyáltalán vallásos vagy-e, a Szentírás és a Korán szavai a te életedre is igazak, hiszen a tudomány és az Univerzum működésének egyik alapvető törvényét fogalmazzák meg.

Egyetemes törvény

A hála egy egyetemes törvény alapján működik. Ez irányítja az egész életedet. A vonzás törvényének értelmében, amely Univerzumunk minden energiáját meghatározza, egyetlen atom keletkezésétől kezdve a bolygók mozgásáig, „hasonló a hasonlót vonzza”. A vonzás törvénye az, ami összetartja minden élőlény sejtjeit, ahogyan minden tárgy anyagát is. A te életedben ez a törvény a gondolataid és az érzéseid működésében nyilvánul meg, hiszen azok is energiából állnak. Tehát bármit is gondolsz, és bármit is érzel, azt magadhoz vonzod.

Ha azt gondolod: „nem szeretem a munkámat”, „nincs elég pénzem”, „nem találok magamnak ideális társat”, „nem tudom kifizetni a számláimat”, „úgy érzem, bujkál bennem valami betegség”, „a párom nem tisztel eléggé”, „nem jövök ki a szüleimmel”, „problémás a gyerekem”, „az életem egy nagy káosz” vagy „a házasságom katasztrófa”, akkor a törvény értelmében még többet vonzol magadhoz ezekből a tapasztalatokból.

De ha arra gondolsz, amiért hálás vagy, például „imádom a munkámat”, „a családom mindenben mellettem áll”, „isteni nyaralásban volt részem”, „ma csodásan érzem magam”, „életem legnagyobb adó-visszatérítését kaptam”, „a hétvégén nagyon jót kempingeztünk a fiammal”, és közben őszinte hálát érzel, akkor a vonzás törvénye szerint ezekből a dolgokból fogsz még többet magadhoz vonzani. Olyan ez, mint amikor a mágnes magához vonzza a fémet; a hála mágneses erővel bír, és minél több hála van benned, annál nagyobb bőséget vonzol magadhoz. Ez egyetemes törvény!

Biztosan hallottad már a következő mondásokat: „amit másokkal teszel, azt teszik veled”, „ki mint vet, úgy arat”, vagy „azt kapod, amit másoknak adsz”. Ezek mind ugyanazt a törvényt írják le. Az Univerzum egy olyan alapelvét, amelyet a nagy tudós, Sir Isaac Newton fedezett fel. Newton tudományos felfedezései egyebek között az Univerzum mozgással kapcsolatos alapelveiről, alaptörvényeiről szólnak. Ezek egyike a következő:

A hatáshoz mindig tartozik egy vele ellentétes irányú és egyenlő mértékű ellenhatás.

Ha a hála fogalmára vonatkoztatjuk Newton fenti törvényét, a következő eredményre jutunk: valahányszor hálát adunk, ellenhatásként mindig kapunk valamit. Amit kapsz, az mindig egyenlő mértékű lesz az általad érzett hálával. Ez azt jelenti, hogy a hála hatása beindít egy ellenhatást, vagyis kapni fogsz. És minél őszintébb, minél mélyebb hálát érzel (vagyis minél több hálát adsz), annál többet kapsz.

A hála aranyfonala

Az emberiség legkorábbi, több ezer éves feljegyzéseiben szó esik a háláról. Már akkor is méltatták és gyakorolták, majd továbbadták az évszázadok során, kontinenseken keresztül, egyik civilizációtól és kultúrától a másikig. A legnagyobb vallások – a kereszténység, az iszlám, a judaizmus, a buddhizmus, a szikhizmus, a hinduizmus – mind a hála alapjára épültek.

Mohamed próféta arról beszélt, hogy a kapott bőség miatt érzett hála a legjobb biztosíték arra, hogy ez a bőség folyamatos lesz.

Buddha úgy fogalmazott, hogy az embernek nincs oka egyébre, mint hálára és örömre.

Lao-ce azt mondta, hogy ha örülünk a dolgoknak úgy, ahogy vannak, az egész világ a miénk lesz.

Krisna kijelentette, hogy bármit is kap, örömmel fogadja.

Dávid király arra buzdított, hogy adjunk hálát az egész világnak mindenért a mennyek és a Föld között.

Jézus pedig minden csodatétel előtt köszönetet mondott.

Az ausztrál őslakosoktól az afrikai maszájokig és zulukig, az amerikai navahó, sóni és cseroki indiánoktól a tahiti, eszkimó és maori őslakosokig a hála gyakorlata szerves és központi eleme a legtöbb bennszülött nép hagyományának.

„Amikor reggel kinyitod a szemed, mondj köszönetet a napfényért, és azért, hogy élsz és erős vagy. Mondj köszönetet az ételedért és a létezés öröméért. Ha pedig nem látsz magad körül semmit, amiért köszönetet mondhatnál, magadban keresd a hibát.”

Tecumseh (1768–1813)
AZ AMERIKAI SÓNI INDIÁN TÖRZS FEJE

A történelem hemzseg a híres emberektől, akik elkötelezetten gyakorolták a hálát, és akiket teljesítményük és elért eredményeik a legnagyobbak közé emeltek: Gandhi, Teréz anya, ifjabb Martin Luther King, a Dalai Láma, Leonardo Da Vinci, Platón, Shakespeare, Ezópus, Blake, Emerson, Dickens, Proust, Descartes, Lincoln, Jung, Newton, Einstein és még nagyon sokan mások.

Albert Einstein tudományos felfedezései alapjában változtatták meg azt, ahogyan az Univerzumról gondolkozunk. És mégis, amikor az általa elért hatalmas eredményekről kérdezték, ő mindig csak arról beszélt, mennyi mindenkinek kell köszönetet mondania. A valaha élt egyik legbriliánsabb elme napjában százszor is köszönetet mondott másoknak a munkájukért.

Csoda-e, hogy az élet annyi titkát fedte fel Albert Einstein előtt? Csoda-e, hogy épp az ő nevéhez fűződik jó néhány az emberiség történetének legnagyobb tudományos felfedezései közül? Einstein életének minden egyes napján gyakorolta a hálát, és cserébe bőséget kapott, megannyi formában.

Amikor Isaac Newtont arról kérdezték, hogyan volt képes lenyűgöző tudományos felfedezéseire, azt felelte, hogy óriások vállán állt. Isaac Newton tehát, akit nemrég a tudomány és az emberiség egyik legnagyobb alakjának választottak, szintén hálás volt azoknak a férfiaknak és nőknek, akik előtte éltek, és kitaposták számára az utat.

A tudósok, filozófusok, feltalálók, felfedezők és próféták, akik gyakorolták a hálát, mind élvezték a gyümölcseit; és a legtöbben tisztában voltak azzal, hogy mekkora hatalom rejlik benne. Ennek ellenére a hála ereje a legtöbb ma élő ember számára ismeretlen. Ennek pedig az az oka, hogy a hála varázsát csak akkor tapasztalhatjuk meg, ha rendszeresen gyakoroljuk.

Az én felfedezésem

Az én történetem nagyszerűen példázza, milyen az élete annak az embernek, aki nem ismeri a hála erejét, és mi történik, ha az ilyen ember élete részévé teszi a hálát.

Ha hat évvel ezelőtt megkérdezik tőlem, hogy hálás ember vagyok-e, valószínűleg valami ilyesmit válaszoltam volna: „Igen, persze. Mindig megköszönöm, ha ajándékot kapok, vagy ha valaki szívességet tesz nekem, például kinyitja előttem az ajtót.”

Az igazság azonban az, hogy egyáltalán nem voltam hálás. Fogalmam sem volt, mit jelent valójában a hála. Az, hogy néha-néha kiejtettem a számon a köszönöm szót, még nem tett hálássá.

Az életem hála nélkül meglehetősen nehéz volt. Úsztam az adósságokban, amelyek hónapról hónapra egyre növekedtek. Nagyon keményen dolgoztam, az anyagi helyzetem azonban csak nem akart javulni. Mivel megpróbáltam lépést tartani az egyre növekvő adóssággal és a rám nehezedő terhekkel, folyamatos stresszben éltem. A kapcsolataim valahol az elviselhető és a katasztrofális között ingadoztak, ugyanis sosem volt elég időm senkire.

Jóllehet az orvosok „egészségesnek” mondtak volna, minden este kimerülten zuhantam ágyba, és folyton megfáztam, vagy elkaptam az épp aktuális vírust. Voltak ugyan boldog pillanataim, amikor például szórakozni vagy nyaralni mentem, de aztán hazatérve mindig elborított a munka. Rám tört a rideg valóság, mert ilyenkor csak még többet kellett dolgoznom, hogy behozzam a pihenés okozta lemaradásaimat.

Egyszerűen nem éltem. Csak túléltem – napról napra, csekkről csekkre. Amint megoldottam egy problémát, máris újabbak léptek a helyére.

Aztán történt valami, ami mindent megváltoztatott. Felfedeztem az élet egyik titkát, és ennek hatására – egyebek mellett – elkezdtem nap mint nap gyakorolni a hálát. Száznyolcvan fokos fordulatot vett az életem. Minél többet gyakoroltam a hálát, annál csodásabb eredményeket értem el. Az életem varázslatossá vált.

Életemben először sikerült megszabadulnom az adósságaimtól, és nem sokkal később már elég pénzem volt ahhoz, hogy mindent megvegyek, amit csak szerettem volna. A kapcsolataimban, a munkámban és az egészségem terén jelentkező problémák eltűntek. A mindennapos akadályok helyett egyik jó dolog a másik után történt. Az energiám drámaian megnőtt, és jobban éreztem magam, mint húszévesen. A kapcsolataim sokkal tartalmasabbá váltak, és néhány hónap alatt több minőségi időt töltöttem a családommal és a barátaimmal, mint azelőtt bármikor.

És, ami a legfontosabb, boldogabbnak éreztem magam, mint azt valaha lehetségesnek gondoltam. Szó szerint szárnyaltam a boldogságtól. A hála megváltoztatott, és ennek hatására az egész életem varázslatos változáson ment át.